# Poesie (Porta)/89 - MENEGHIN BIROEU DI EX MONEGH

../88 - IL ROMANTICISMO ../90 - LA NOMINA DEL CAPPELLAN IncludiIntestazione 27 settembre 2008 75% poesie
Poesie Carlo Porta XIX secolo CC BY-SA 3.0 GFDL //it.wikisource.org/w/index.php?title=Poesie_(Porta)/89_-_MENEGHIN_BIROEU_DI_EX_MONEGH&oldid=- 20110419162154 //it.wikisource.org/w/index.php?title=Poesie_(Porta)/89_-_MENEGHIN_BIROEU_DI_EX_MONEGH&oldid=- 20110419162154
MENEGHIN BIROEU DI EX MONEGH
Bravo! bravo! L’ha faa proppi polid a toeuss d’intorna quij bagaj: inscì ghe poss cuntà ona scenna de fall rid che la cuntava pù se staven chì; ché di voeult, nee, già el sà? se dis più e men,5 e ogni busca per lor l’è on carr de fen.
Quatter ex monegasc, suor Benedetta, suor Anna, suor Usebia, suor Martina, viven insemma e fan tra lor casetta in cà d’on collaron della dottrina,10 foeura di pee del mond, là passaa el foss, tra Sant Vicenz di matt e sant Calloss.
Paghen el ficc a furia de rosari, gh’han el sò bon livell, gh’han la pension, dò convers che je serv senza salari,15 la soa gesa lì arent voltaa el canton, el sò comod e el pôzz denter de l’uss, e el sò bravo stornell che dis Esuss.
De teolegh, de pret, de confessor, tra quij che disna dal patron de cà20 e tra quij olter che ven sù de lor a portagh cott e cames de rizzà, ghe n’han in frega tutt i dì on brovett de possess consultà su tutt i pett.
Oltra al rest di vantagg gh’han sora numer25 quell de stà arent de cà alla mia personna, che fan corr tutt el dì per trii cocumer, e quell’olter de avegh anch la mia donna che fa la sarta e la ghe dà i tassij per i abet, i agnuss, i covercij.30
Hin quatter donn, insomma de la somma, che podaraven, a vorend, stà mej milla voeult pussee lor che el Pappa a Romma e andà in paradis grass come porscej, eppur, sursì, che ghe n’han semper vuna35 de cruzziass, de marsciss, de batt la luna.
On poo ghe l’han perché in del sabet grass ballen fina passaa la mezza nott, on poo per via di donn che van a spass colla coppa, coj brasc, col stomegh biott,40 on poo coj vestinn strenc a tira in cull che mostren tutt la grazia del baull;
on dì ghe l’han perché Monscior Scirin l’han traa in despart de minestrà la cresma on dì perché se stampa el Tamborin,45 o perché fan teatter in quaresma, o perché in Monscia voeuren fà arzipret on nan de fà scurtà tutt i pianet.
Lor se cascen perché de venerdì van voltra i polliroeu a vend i pollaster;50 per i scoeul di tosann che han de dervì, certe scoeul, soeuja mì, faa con l’incaster; per i stamp scandalos, per i picciur, per quij che pissa in straa lontan dal mur.
Ma el bordell, el boesg, el diavoleri55 l’è staa jer e l’oltrer: streppet, deliqui, girament, convulslon: on affar seri, che ha traa sott sora asee, spiret, reliqui, pret, ciccolatt, ex fraa, chiffer, devott, e trasaa mezz la scorta di bescott.60
E tutt sto ruzz, tutt sto spuell, per via d’on besasc d’on begliett che hoo portaa a cà, che ha rezevuu de Romma don Tobia e che m’han mandaa a toeù fina giò là a Sant Vittor intrà la vuna e i dò,65 dove el dis messa per mezz oeugg de bò.
Don Disma, don Rodolf, don Tranquillin, don Lorenz, don Clement, don Mansuett, don Pio, don Saveri, don Igin, don Cels, don Samuell, don Anicett,70 don Romuald, don Lazzer, don Fedel, gh’hin cors adoss pesc che né i mosch ai mel.
L’han leggiuu tante voeult e releggiuu, gh’han faa sù tant calmeri e tant paroll, l’hoo sentuu tante voeult e strassentuu,75 che sanguanon, ghe giunghi l’oss del coll se no gh’el disi sù ciar, nett e s’cett senza toeugh via né giontagh on ett.
Amico caro, el dis, Romma li sedici aprilo, milla vottocento vinti.80 Pur troppo, el dis, nò hin lingui maledici, né cosse, el dice, menzioneri o finti quelle che, el dis, si diceno da voi circa al Governator nostro di noi.
Ma Dio, el dis, per nostro vilimento85 l’ha talmente cecato, che de doppo trasato in donne e giogo el pontamento e prenduto gran debiti sul goppo, non ha potuto, el dice, condemeno e dacchi e dacchi de sbottire un pieno.90
Se dice, el dis, che el Gardinal decane, a furia de dà a mente alla gran spesa, naccorgendose, el dis, che el dava mane asca el resto al dinaro de la Gesa, el sia corruto a squajar tutto al Pappa,95 che l’ha ordenato subet chel se ciappa.
Ma lu el puttasca, el dis, chel seva dato che se tendeva de cattarlo ladro, l’ha fatto el quonia, el dice, e l’ha curato el contrattempo, el dis, che el Santo Padro100 l’eva in estasi, el dice, in nel dir messa, e chi l’ha fatto!... l’è girato in pressa.
In circa al resto, el dis, la pù segura l’è chel sia navigato in del Levante, in dove in st’ora, el dice, addio tonsura,105 l’è forse già quattata col turbante; e in dove in st’ora, forse, addio prepuzzi... Con che sono di voi Monsignor Nuzzi.
Sott poeù gh’eva on proscritt, che in del sentill sguagniven tutt e quand come scin,110 on proscritt malarbett che per capill boeugna vess religios, savè el latin, ché mì ignorant, in quante sia de mì, n’hoo capii olter ch’el diseva inscì.
Proscritto. Monsignore Monticello115 l’è stato ieri in pubblico cattato ch’el fava, el dice, de Gulelmo Tello e l’infilzava el pommo ad un soldato sguizzero della guardia pontifizia, e fu menato sopra alla giustizia.120
Chì inscì d’accord tutt quant intrà de lor che sti scandol no hin che consguenz di nost peccaa, de l’ira del Signor, s’hin miss a intrequerì quij reverenz de quaa razza fudessen sti boltrigh125 che ne tirava al ghicc sta sort de ortigh.
Don Romuald, don Lazzer e don Pio, che hin in cura d’anem tutt e trii, han ditt ch’el fuss el pocch timor de Dio de dà certe candir stremii stremii130 in di battesem e in di funeral, e da vorè tassà i list parrocchial.
Che in di busser di ges e in quij de strada no se ghe troeuva olter che quattritt, i mess scars, l’elemosina impiccada,135 i parrocchi infesciaa de poveritt, la cros de legn in aria a tutt i vent e la becca frustada per nient.
I Franzescan don Cels e don Clement voreven che nassess tutt el bordell140 dall’avegh tolt a lor i soeu convent, e l’ex Domenican don Samuell el giurava che l’era per reson d’avè abolii la santa inquisizion.
Suor Usebia anca a nomm di camarada145 la pretendeva inscambi che st’istoria la prozedess de quella baronada de avej descasciaa lor dalla Vittoria, soggiongend tucc insemma a quatter vos Che sevem quij che candidava i nos.150
Don Fedel, don Igin, che hin pret de cà d’ona Marchesa e d’ona Baronessa, daven la colpa a quella de faj stà degiun fina al mezz dì per digh la messa: e on poetta d’on pret, certo don Disma,155 le trava tutt adoss al Romantisma.
Finalment on rangogn d’on pretascion ch’el m’era settaa giò giusta per mira, ch’el ciamen el polpetta de rognon e el peserà pes brutt cent trenta lira,160 el me infilza in del muso ona vistada de can còrs, e via el va con stà parlada:
Mì gh’j diroo, mì sì, che gh’j diroo i reson perché Dio el né svargella, senza nanca dì varda che te doo!165 Hin i aitar stravaccaa sulla bradella, i ges in vettuperi e i sazerdott sù per sù, mort de famm, magher e biott.
Hin el gran ciallonismo di marì de lassas mennà a voltra per el nas170 (e chì el vardava fiss in faccia a mì) daj miee, e lassagh fà quell che ghe pias, spes sora spes, senza vardass intorna se vegnen de la guggia oppur di corna.
Hin la golascia, la leccardaria175 de sti operari, de sti mezz camis; in cà miseria, raccol, callastria, la baldoria in di boeucc e in di bovis; ciòcch sora ciòcch, robba, danee, temp pers... (e zonfeta on’oggiada de travers).180
Hin la birbada de lassà i fioeu in strusa per i straa, per i pasquee, a fà l’ozios, el tôff, el borsiroeu, senza dà a ment se sbiggen el mestee, se van a messa in festa, alla dottrina...185 (e lì traffeta on’oltra lampadina).
Hin quell’oss in la s’cenna, quij bosij, quij cors in suj fattur, in sulla spesa, quell pettà i vizzi a caregh di Loeugh Pij, quell godegh tutt a gratis alla gesa,190 quell dì maa di patron tutt quant el dì... (e lì edaj! quij duu oeucc adoss a mì).
Hin l’ardiment de sti spantega strasc de toeunn nun pret per gent come se sia, de tirà el nost tabacch con quij didasc,195 de settass giò a descor in compagnia... ballossi... porci... malcreati... infamm... (acqua! stà voeulta l’ha volsuu bissamm).
Ah fiol d’ona negra! adess capissi (dighi in del coeur) con chi el parla sto can;200 me se s’ciara el cervell, me seccudissi, pesseghi a alzà del scagn el fabrian, e polid sì, ma fiero, ma dannaa, te ghe respondi in stà conformitaa.
Senza tant ch’el se scolda a descuttì,205 col ris’c de deslenguass ona mezzenna, anca mì gh’j diroo, gh’j diroo anch mì i reson perché Dio el ne peccenna; i reson perché el tas e el lassa corr de quij bej coss cossett di sò monscior.210
Hin l’avarizia porca malarbetta che in paricc de lor sciori l’è quell vizzi ch’el par taccaa a la vesta, a la goletta, on obblegh maneman come l’offizzi, quell che ha inventaa sacchitt, busser, bascir,215 noll de cardegh e dazzi de candir.
Hin quell mercaa de incert de cotta e stolla, de mess, de vos, de aria de polmon, de esequi, de micchinn de sant Nicolla, de cattafalch, suffragg, benedizion,220 quell trafegh de angonij a on tant al bott e quell fà mai nagotta per nagott.
Hin quij corp, quij trasport de caritaa, quij vesper, quij compiett, quij mattutin pettaa là de nojaa, de desgarbaa,225 intersiaa de flatti e cicciorin, de sbaggiad, de sbarloeugg de zà e de là, e da no vedè l’ora de andà a cà.
Hin quell dass a d’intend de vess dritt dritt in sulla straa battuda de Gesù230 cont el dà mai nagott ai poveritt, col trattaj d’alt in bass e casciaj sù, e col vess de sò pè critegh eterna de tucc i novitaa che fa i governa.
Hin quell predicà semper el degiun235 e cercà i mej boccon de impì el tarlis, quell de dà del golos, del porch a nun per on poo de bojacca del bovis, e credes lor l’ottava maraviglia a spazzà vott, des piatt anca in vigilia.240
Hin quell de fà servì la religion e i obblegh de conscienza per roffian di soeu vendett, di sò persecuzion, o per fà dà on impiegh a on ballandran, a on storta coll, a on furb, che gh’abbia el merit245 d’avegh basaa la tonega e el preterit.
Quist chì, quist chì puttost hin i belee che moeuv la pest, la famm, la callastria, che fa vegnì de Romma quij palpee che scriv Monsignor Nuzzi a don Tobia,250 hin quist per brio, e no gh’è ball che ten... N’eel vera lu? ch’el diga, hoo parlaa ben?